ΓΡΑΠΤΗ ΕΡΩΤΗΣΗ E-2675/98

υποβολή: Gerhard Hager (NI) προς το Συμβούλιο

(1 Σεπτεμβρίου 1998)

Θέμα: Διαφάνεια και δημοσιότητα στον τομέα της Δικαιοσύνης και των Εσωτερικών

Στα πλαίσια του Συμβουλίου των Υπουργών Δικαιοσύνης και Εσωτερικών του Μαρτίου 1998, το Συμβούλιο ενέκρινε δήλωση για τη δημοσιότητα και τη διαφάνεια της συνεργασίας στον τομέα Δικαιοσύνης και Εσωτερικών. Με τον τρόπο αυτό σχεδιάζεται να διευκολυνθεί και να επιταχυνθεί η πρόσβαση σε λεπτομέρειες για λαμβανόμενα μέτρα, να διατίθενται τακτικά και με λεπτομέρειες πληροφορίες προς τον Τύπο και να διεξάγονται δημόσιες συζητήσεις στο Συμβούλιο των Υπουργών. Τα εθνικά κοινοβούλιο θα πρέπει σχετικά να ενημερώνονται προηγουμένως.

1. Τι μέτρα πρόκειται να αναλάβει συγκεκριμένα η παρούσα Προεδρία για να δώσει συνέχεια στη δήλωση αυτή;

2. Πώς διευκολύνεται η πρόσβαση στις πληροφορίες (κοινή γνώμη και Τύπος);

3. Τι σχεδιάζεται ώστε να ενημερώνονται ενωρίτερα τα εθνικά κοινοβούλια;

4. Ποιές δημόσιες συζητήσεις σχεδιάζει η αυστριακή Προεδρία;

5. Κατά πόσο έχουν προχωρήσει οι εργασίες του Συμβουλίου προκειμένου να συνταχθεί κατάλογος εγγράφων που είναι προσιτά στο κοινό, πράγμα που είναι απολύτως αναγκαίο στο πλαίσιο της διαφάνειας και της εγγύτητας προς τον πολίτη;

6. Τι σεμινάρια και συνεδριακές συναντήσεις σχεδιάζονται κατά τη διάρκεια της αυστριακής Προεδρίας στον τομέα της δικαιοσύνης και των εσωτερικών και με ποιόν τρόπο τα αποτελέσματά τους θα προσεγγίσουν την κοινή γνώμη;

7. Σύμφωνα με πληροφορίες, η βρετανική Προεδρία σε συνεργασία με την Επιτροπή έχει εκπονήσει ακριβή κατάλογο του κεκτημένου του τρίτου Πυλώνα ο οποίος θα χρησιμεύσει ως βάση για τις διαπραγματεύσεις ένταξης. Δεν θα ήταν σύμφωνο με την έννοια της διαφάνειας να διατεθεί αυτός ο κατάλογος και, στην περίπτωση αυτή να ανακοινωθεί;

Απάντηση

(7/8 Δεκεμβρίου 1998)

To Συμβούλιο επιθυμεί να επαναλάβει ότι αποδίδει ύψιστη σημασία στην τήρηση των υποχρεώσεών του όσον αφορά τη διαφάνεια και την πρόσβαση του κοινού στα έγγραφα του Συμβουλίου. Στη συνάρτηση αυτή, επιθυμεί να υπενθυμίσει ότι η Συνθήκη ΕΚ, όπως τροποποιήθηκε από τη Συνθήκη του Άμστερνταμ, προβλέπει στο άρθρο 255 ότι κάθε πολίτης της Ένωσης και κάθε φυσικό ή νομικό πρόσωπο το οποίο κατοικεί ή έχει την καταστατική έδρα του σε ένα κράτος μέλος, έχει δικαίωμα πρόσβασης σε έγγραφα του Ευρωπαϊκού Κοινοβουλίου, του Συμβουλίου και της Επιτροπής.

Οι γενικές αρχές και οι περιορισμοί (λόγοι δημόσιου ή ιδιωτικού συμφέροντος) που θα διέπουν το δικαίωμα αυτό θα ορισθούν από το Συμβούλιο με τη διαδικασία της συναπόφασης. Με το άρθρο 41 της Συνθήκης για την Ευρωπαϊκή Ένωση (όπως τροποποιήθηκε από τη Συνθήκη του Άμστερνταμ) θα μπορέσει να εφαρμοσθεί το άρθρο 255 της Συνθήκης ΕΚ στον τίτλο VI της Συνθήκης ΕΕ.

Όσον αφορά την ερώτηση του αξιότιμου βουλευτή σχετικά με τα συγκεκριμένα μέτρα που έλαβε η σημερινή προεδρία, το Συμβούλιο επιθυμεί να υπενθυμίσει ότι τα συμπεράσματα τα οποία εγκρίθηκαν κατά το Συμβούλιο "Δικαιοσύνη και Εσωτερικές Υποθέσεις" (ΔΕΥ) της 19ης Μαρτίου 1998, θα ληφθούν υπόψη όσον αφορά όλα τα μέτρα, αποφάσεις και δράσεις με τις οποίες θα ασχοληθεί η αυστριακή προεδρία. Το χρονοδιάγραμμα των συνεδριάσεων της Επιτροπής Κ.4 και των Ομάδων Εργασίας ΔΕΥ έχει κοινοποιηθεί και έχει αυξηθεί ο αριθμός των συνεντεύξεων τύπου. Εξάλλου, η προεδρία εξετάζει το ενδεχόμενο δημοσίευσης, κατά το τέλος της θητείας της, πρακτικά των εργασιών οι οποίες θα έχουν διεξαχθεί στον τομέα της δικαιοσύνης και των εσωτερικών υποθέσεων. Εξάλλου, προβλέπεται η δημοσίευση των υποβαλλομένων προτάσεων κατά τη στιγμή κατά την οποία υποβάλλονται στο Ευρωπαϊκό Κοινοβούλιο, κατά πρώτο λόγο μέσω του Διαδικτύου και εν συνεχεία στην ΕΕΕΚ.

Όσον αφορά τις δημόσιες συζητήσεις, το Συμβούλιο επιθυμεί να δηλώσει ότι η αυστριακή προεδρία θα προβεί σε δημόσια συζήτηση στον τομέα της δικαιοσύνης και των εσωτερικών υποθέσεων. Το θέμα της συζήτησης θα καθοριστεί στα πλαίσια του Συμβουλίου ΔΕΥ το οποίο θα διεξαχθεί κατά τις αρχές του Δεκεμβρίου.

Εξάλλου, η αυστριακή προεδρία προβλέπει τη διοργάνωση σεμιναρίων και διασκέψεων στον τομέα αυτό. Λεπτομερής κατάλογος θα διαβιβασθεί απέυθείας στον αξιότιμο βουλευτή.

Εξάλλου, επί του παρόντος διεξάγονται εργασίες όσον αφορά τη δημοσίευση των εγγράφων σχετικά με τον τίτλο VI μέσω Διαδικτύου. Οι εργασίες αυτές θα ολοκληρωθούν το συντομότερο. Θα διαβιβασθεί απέυθείας στον αξιότιμο βουλευτή αντίγραφο του καταλόγου του κεκτημένου της Ευρωπαϊκής Ένωσης στον τομέα της δικαιοσύνης και των εσωτερικών υποθέσεων.

Τέλος, το Συμβούλιο επιθυμεί να επισημάνει ότι το Πρωτόκολλο σχετικά με το ρόλο των εθνικών κοινοβουλίων στην Ευρωπαϊκή Ένωση, το οποίο έχει προστεθεί στις συνθήκες από τη Συνθήκη του Άμστερνταμ, προβλέπει ότι τα εθνικά κοινοβούλια θα πληροφορούνται σε εύθετο χρόνο σχετικά με κάθε νομοθετική πρόταση ή άλλο σημαντικό μέτρο ούτως ώστε να μπορούν να τα εξετάσουν. Το Συμβούλιο επιθυμεί να υπογραμμίσει ότι το πρωτόκολλο αυτό αποσκοπεί στην ενθάρρυνση της αυξημένης συμμετοχής των εθνικών κοινοβουλίων στις δραστηριότητες της Ευρωπαϊκής Ένωσης και στην ενίσχυση της δυνατότητά τους να εκφράζουν την άποψή τους σχετικά με τα θέματα ιδιαίτερου ενδιαφέροντος. Πρέπει να διευκρινισθεί ότι σύμφωνα με την πρακτική του Συμβουλίου, στον τομέα της δικαιοσύνης και των εσωτερικών υποθέσεων, όλα τα έγγραφα διατίθενται στις ένδεκα γλώσσες της Ευρωπαϊκής Ένωσης, τουλάχιστον ένα δεκαπενθήμερο πριν από τη συνεδρίαση του Συμβουλίου. Κατά συνέπεια, όλα τα εθνικά κοινοβούλια έχουν - μέσω της κυβέρνησής τους - τη δυνατότητα να εξετάζουν προσεκτικά τις προτάσεις της Ευρωπαϊκής Ένωσης.